Danski knattspyrnumaðurinn Christian Eriksen er genginn til liðs við enska úrvalsdeildarliðið Brentford. Eriksen hefur ekki spilað fótboltaleik síðan hann fór í hjartastopp í leik á Evrópumótinu síðasta sumar.
Eriksen var á samningi hjá ítalska liðinu Inter Milan en eftir hjartastoppið var græddur í hann bjargráður. Reglur ítölsku úrvalsdeildarinnar meina leikmönnum með bjargráð að spila í deildinni og því var Eriksen losaður undan samningi sínum. Síðan í desember hefur hann verið við æfingar hjá sínu gamla félagi, Odense, og í fyrsta viðtalinu eftir atvikið á EM lýsti hann því yfir að hann langaði að spila fyrir danska landsliðið á HM í Katar í desember á þessu ári. Hann færist nær því markmiði með því að spila á nýjan leik í ensku úrvalsdeildinni en hann var áður á mála hjá Tottenham.
Steingerður Hauksdóttir úr SH hafði betur eftir hörkukeppni við Karoline Soerensen frá Danmörku í 50 metra baksundi á lokakeppnisdegi sundmóts Reykjavíkurleikanna í gærkvöld. Steingerður synti á 29,77 sekúndum en sú danska kom í bakkann á 29,83 sekúndum. Áfram verður keppt á Reykjavíkurleikunum í vikunni og í kvöld verður sýnt beint frá keppni í strandblaki á RÚV 2, sú útsending hefst klukkan 19:30.
Skagamenn hafa ráðið nýjan þjálfara karlaliðsins í knattspyrnu en Jóhannes Karl Guðjónsson, sá sem hefur stýrt liðinu undanfarin ár er orðinn aðstoðarlandsliðsþjálfari íslenska karlalandsliðsins. Eftirmaður Jóhannesar verður Jón Þór Hauksson sem gerði þriggja ára samning við ÍA en hann stýrði liði Vestra í 1. deildinni á síðustu leiktíð. Jón Þór þekkir vel til ÍA en hann hefur bæði verið aðstoðar- og aðalþjálfari Skagamanna. Í erlendum þjálfaramálum er það svo helst að Frank Lampard hefur náð samkomulagi við Everton um að verða næsti knattspyrnustjóri liðsins. Lampard var rekinn frá Chelsea fyrir ári síðan en tekur við Everton af Rafael Benitez sem var látinn fara fyrr í þessum mánuði.
